"นายก"พอใจผลงานกระทรวงคลัง
นายกรัฐมนตรี ตรวจเยี่้ยมคลังกำชับลดรายจ่ายประจำเพิ่มงบลงทุนพัฒนาประเทศ
11 พ.ย. 2559

นายกรัฐมนตรี ตรวจเยี่้ยมคลังกำชับลดรายจ่ายประจำเพิ่มงบลงทุนพัฒนาประเทศ
พล.อ.ประยุทธ์ จันทร์โอชา นายกรัฐมนตรี กล่าวว่า ได้เดินทางมาตรวจเยี่ยมและให้กำลังใจการทำงานของกระทรวงการคลัง เพื่อให้เป็นไปตามแผนโรดแมปบริหารเศรษฐกิจของรัฐบาล ซึ่งการมาตรวจเยี่ยมไม่ได้มีการติเตียนการทำงานใคร เพราะกระทรวงการคลังทำงานเต็มที่อยู่แล้ว
"ผมพอใจการทำงานของกระทรวงการคลังในการดูแลและบริการเศรษฐกิจ หากผมไม่พอใจการทำงานของกระทรวงการคลัง ก็เท่ากับผมไม่พอใจการงานของผม" พล.อ.ประยุทธ์ กล่าว
นายกรัฐมนตรี กล่าวว่า ได้สั่งให้กระทรวงการคลังช่วยดูเรื่องการลดภาระงบประมาณรายจ่ายประจำ เพื่อไปเพิ่มงบเพื่อการพัฒนาประเทศหรืองบลงทุนให้มากขึ้น ปัจจุบันงบประมาณ 2560 มีงบประจำ 2.1 ล้านล้านบาท และงบลงทุน 5 แสนล้านบาท ซึ่งการดำเนินการจะต้องทำให้ถูกต้องตามกฎหมาย
ด้านนายอภิศักดิ์ ตันติวรวงศ์ รมว.คลัง เปิดเผยว่า  ได้รายงานให้นายกรัฐมนตรีรับทราบว่ากระทรวงการคลังได้ดูแลเศรษฐกิจด้านต่างๆ โดยเฉพาะการดูแลเรื่องความยากจนผ่านมาตรการต่างๆ ซึ่งในปีหน้าคลังก็จะมีการออกมาตรการอีกหลายเรื่องเพื่อดูแลเศรษฐกิจ